Dastuurka Cusub: Cutubka 4aad Waajibaadka Jamhuuriga ah
Boggan ka akhriso cutubka 4-aad ee dastuurka qabyo-qoraalka. Cutubkan wuxuu ka hadlaya "Waajibaadka Jamhuuriga ah"
(1) Shareecada Islaamku waxay ilaalinaysaa isu-dheelitirnaanta xuquuda iyo waajibaadka. (2) Waajibaadka waddaniga ah sina loogama sooci karo ku-dhaqanka sinnaanta, xorriyaadka iyo xuquuqda kale. Sidaas darteed, muwaaddin kasta waxaa waajib ku ah :- (a) In uu noqdo waddani daacad u ah horumarinta iyo wanaagga dalkiisa; (b) In uu ka qayb-qaato hawlaha waxtarka u leh muwaaddinka, qoyska, wanaagga guud iyo in uu ka qayb qaato horumarinta qaranka iyo bulshada uu la nool yahay; (c) In uu horumariyo mas’uuliyadda waalidnimo; (d) In uu dhiiriggeliyo midnimada qaranka, isaga oo kaashanaya muwaaddiniinta kale; (e) In uu horumariyo mabda’a la xisaabtanka iyo talinta sharciga; (f) In uu noqdo qof aqoon u leh qodobbada Dastuurka, si daacad ahna uu u taageero, una difaaco Dastuurka iyo shuruucda dalka; (g) In uu noqdo canshuur-bixiye wanaagsan, si uu uga qayb qaato kharajka Dawladda si waafaqsan awooddiisa waxbixineed iyo sharciga; (h) In uu difaaco dhulka Jamhuuriyadda.